เบิกจ่ายอิเล็กทรอนิกส์27มี.ค.นี้
กรมบัญชีกลางเตรียมแจ้งส่วนราชการทั่วประเทศ 27 มี.ค. 2561 รับและจ่ายเงินเป็นอิเล็กทรอนิกส์
7 ก.พ. 2561

กรมบัญชีกลางเตรียมแจ้งส่วนราชการทั่วประเทศ 27 มี.ค. 2561 รับและจ่ายเงินเป็นอิเล็กทรอนิกส์น.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า กรมบัญชีกลางสั่งการส่วนราชการทุกแห่งทั่วประเทศเริ่มใช้งานระบบการรับและจ่ายเงินทางอิเล็กทรอนิกส์พร้อมกัน ตั้งแต่วันที่ 27 มี.ค. 2561 เป็นต้นไป หลังจากได้มีการผลักดันให้มีการรับจ่ายเงินทางอิเล็กทรอนิกส์ระหว่างหน่วยงานของรัฐ และระหว่างหน่วยงานของรัฐกับภาคเอกชน ผ่านระบบ KTB Corporate Online การรับเงินด้วยบัตรอิเล็กทรอนิกส์ผ่านเครื่องอีดีซีและคิวอาร์โค้ดเพื่อเพิ่มช่องทางอำนวยความสะดวกให้ประชาชนได้รับบริการที่สะดวก รวดเร็ว และมีความปลอดภัยมากยิ่งขึ้น ตลอดจนช่วยลดภาระของส่วนราชการในการจัดการเงินสด เช็ค ดราฟต์ และลดช่องทางในการทุจริตได้อีกทางหนึ่ง    ที่ผ่านมา ทุกส่วนราชการติดตั้งอุปกรณ์และเตรียมบุคลากรให้มีความพร้อมสำหรับการใช้งานระบบดังกล่าว และเพื่อให้เกิดความมั่นใจว่าเมื่อเริ่มปฏิบัติงานจะไร้ปัญหาและอุปสรรค จึงได้มอบหมายให้ "ทีมงานหมอคลังอุ่นใจ" 78 ทีม ประกอบด้วย บุคลากรของกรมบัญชีกลาง โดยมีหัวหน้าทีมเป็นคลังจังหวัด 76 ทีม และผู้บริหารของกรมบัญชีกลางอีก 2 ทีม เร่งสร้างการรับรู้ให้ทุกภาคส่วนที่เกี่ยวข้องเกิดความเข้าใจที่ถูกต้อง และพร้อมนำไปใช้งานจริงได้อย่างต่อเนื่อง ซึ่งถือเป็นจุดเริ่มต้นในการพัฒนาประเทศไทยไปสู่สังคมไร้เงินสดได้ในอนาคต และเป็นการดำเนินการภายใต้แผนยุทธศาสตร์การพัฒนาโครงสร้างพื้นฐานระบบการชำระเงินแบบอิเล็กทรอนิกส์แห่งชาติ